b'\n_START_ARTICLE_\nPart\xc3\xadcula puntual\n_START_PARAGRAPH_\nEn f\xc3\xadsica, una part\xc3\xadcula puntual \xc3\xa9s un objecte idealitzat que no t\xc3\xa9 volum i constitueix una aproximaci\xc3\xb3 adequada per a qualsevol objecte real les dimensions del qual siguin irrellevants en la situaci\xc3\xb3 o problema considerat. \xc3\x89s habitual simplificar els objectes com a part\xc3\xadcules puntuals quan les seves dimensions s\xc3\xb3n molt petites comparades amb les dist\xc3\xa0ncies entre ells; per exemple, en una primera aproximaci\xc3\xb3 per a calcular el moviment dels planetes al voltant del Sol, \xc3\xa9s factible considerar-los part\xc3\xadcules puntuals, ja que el seu volum \xc3\xa9s extremadament petit comparat amb les dist\xc3\xa0ncies implicades._NEWLINE_En f\xc3\xadsica de part\xc3\xadcules, el marc te\xc3\xb2ric de la qual \xc3\xa9s una teoria qu\xc3\xa0ntica camps, \xc2\xabpart\xc3\xadcula puntual\xc2\xbb \xc3\xa9s pr\xc3\xa0cticament sin\xc3\xb2nim de \xc2\xabpart\xc3\xadcula elemental\xc2\xbb, ja que aquestes serien, a tots els efectes, part\xc3\xadcules realment puntuals, no nom\xc3\xa9s idealitzadament. En aquest sentit, segons el model est\xc3\xa0ndard de f\xc3\xadsica de part\xc3\xadcules, els quarks i els leptons s\xc3\xb3n part\xc3\xadcules puntuals.'